የኢትዮጵያ ኤሌክትሪክ አገልግሎት ለፋሲካ በዓል የኃይል መቆራረጥ እንዳይኖር እየሠራ መሆኑን አስታወቀ
አዲስ አበባ፡- በፋሲካ በዓል የሃይል መቆራረጥ እንዳይከሰትና ከተከሰተም ፈጣን ምላሽ ለመስጠት ከዋናው መስሪያ ቤት ጀምሮ የሚሰራ በየደረጃው ኮሚቴ የተዋቀረ መሆኑ የኢትዮጵየ ኤሌክትሪክ አገልግሎት ገልጿል። 
የኢትዮጵያ ኤሌክትሪክ አገልግሎት የኮርፖሬት ኮሙኒኬሽን ዳይሬከተር አቶ መላኩ ታዬ፤ ይህ ጊዜ የኮሮና ወረርሽኝ የተከሰተበት እና ሰዎች ሁሉ ቤት የሚከርሙበት ሁኔታ መፈጠሩን በማስታወስ፤ ከበዓል ጋር ተያይዞ ህብረተሰቡ በሃይል እጦት እንዳይማረር ጥረት እየተደረገ መሆኑን አስታውቀዋል።በበዓሉ ብዙ ደንበኛ በአንድ ጊዜ ስለሚጠቀም የኃይል መቆራረጥ ሊያጋጥም እንደሚችል አመልክተው አገልግሎቱ ከተቋረጠ ፈጣን ምላሽ ለመስጠት ዝግጅታቸውን ማጠናቀቃቸውን ተናግረዋል።
‹‹ የከፍተኛ እና መካከለኛ ሃይል ተጠቃሚዎች በዋዜማው እና በዕለቱ ከፍተኛ ሃይል ባትጠቀሙ ጥሩ ነው›› በማለት መልዕክታቸውን ያስተላለፉት አቶ መላኩ፤ ሁሉም ከተጠቀመ የሃይል ጭነት ስለሚበዛ የኤሌክትሪክ መቆራረጥ እንዳያጋጥም አጠቃቀም ላይ ትኩረት ማድረግ እንደሚያስፈልግ ተናግረዋል።
ህብረተሰቡም በዋዜማው እና በዕለቱ ከቀኑ 10 ሰዓት እስከ ምሽቱ ሦስት ሰዓት ከፍተኛ የሃይል ፍጆታ ያላቸውን ቁሳቁሶች ባይጠቀም መልካም መሆኑን በመጠቆም፤ ሰዎች ከምሽቱ ሦስት ሰዓት በኋላ ቢጠቀሙ በቂ ሃይል የሚገኝ መሆኑን እና የሃይል መቆራረጥ እንዳይኖር ያግዛል ብለዋል።አዲስ ዘመን  ሚያዝያ 10/2012 ምህረት ሞገስ